Seks personer blev den 14. maj kvæstet, da et betondæk faldt sammen under dem på en byggeplads i Hirtshals. Nu har interne undersøgelser fra Give Stålspær A/S, der står bag byggeriet afsløret, at det var en menneskelig fejl, der forårsagede ulykken. - Det viser sig, at vores første antagelse om en bristet boltsamling holdt stik. Der var anvendt forkerte bolte i samlingen. Vi har nu iværksat en ekstra procedurekontrol, der i fremtiden skal sikre, at den slags menneskelige fejl bliver opdaget i tide, fortæller direktør i Give Stålspær, Torben Larsen i en pressemeddelelse. Virksomheden i Brande er meget påvirket af ulykken. De er ved at lave nye sikkerhedsprocedure for at sikre, at en menneskelig fejl som denne ikke slipper igennem kontrollen en anden gang. Det er kun en lille del af byggeriet på Sindalvej i Hirtshals, der er påvirket af kollapset, men for at skabe mere tryghed blandt håndværkerne så forstærker man nu alle boltsamlinger. Det er ifølge virksomheden egentlig ikke behov for de ekstra forstærkninger, men det sker udelukkende for at øge medarbejdernes tryghedsfølelse på byggepladsen. Den alvorlige arbejdsulykke i Hirtshals kostede ingen menneskeliv, men to af de tilskadekomne blev alvorligt kvæstede ved ulykken.

Referat:
Der var en menneskelig fejl, der den 14. maj fik et betonelement til at falde sammen under seks personer på en byggeplads i Hirtshals.